Fil-Mewt ta' Gorġ Pisani Gżira tat-Tliet Għoljiet għal min għannielek Sikket fil-wied ħadran, tal-għasfur l-għana, Istor l-ilwien tal-ward li s-sebħ għaddielek, Warrab id-dehra sbejħa ta' Sultana. Ilbes tal-vistu star u ħoll lil dlielek Tislima xierqa 'l dan, poeta tagħna B'rispett u qima lejh aħbi ftit ġmielek Għax dan l-għannej tal-qlub illum mhux magħna. Illum, int tlift missier li ħabb lil niesu Aktar mill-istess dawl t'għajnejh daħkana U ħadem bla mistrieħ, bla qata' jiesu Għal ħolma ta' nazzjon b'tant irġulija Biex jara 'l artu ħielsa, art ferħana 'Malta f'ilsien, u l-qalb, Malta Maltija ' Carm Cachia (għalliem tal-Malti Għawdex)